กสิกรไทยรุกK-SME Cardหวังยอด3.3แสนใบ
บัตร K-SME Card วิ่งฉิว 4 เดือนเอสเอ็มอีสมัครกว่า 5 หมื่นใบ ยอดใช้จ่ายสูงกว่าบัตรอื่นถึง 2 เท่า ตั้งเป้าดันยอดเป็น 3.3 แสนใบในปีนี้
22 เม.ย. 2556

บัตร K-SME Card วิ่งฉิว 4 เดือนเอสเอ็มอีสมัครกว่า 5 หมื่นใบ ยอดใช้จ่ายสูงกว่าบัตรอื่นถึง 2 เท่า ตั้งเป้าดันยอดเป็น 3.3 แสนใบในปีนี้
นายปกรณ์ พรรธนะแพทย์ รองกรรมการผู้จัดการ ธนาคารกสิกรไทย กล่าวว่า บัตร K-SME Card ตอบโจทย์กลุ่มลูกค้ากลุ่มเอสเอ็มอีที่อยู่ในช่วงเริ่มต้นธุรกิจ ทั้งการเงินส่วนบุคคลและธุรกิจได้อย่างครบวงจร รวบรวมสิทธิประโยชน์ที่ตอบสนองความต้องการทางด้านการเงินและองค์ความรู้จาก K-SME ซึ่งธนาคารกสิกรไทยถือเป็นผู้นำในธุรกิจเอสเอ็มอีอันดับหนึ่งของประเทศ ภายใต้แนวคิด ลด ยืด เพิ่ม
ปัจจุบันมีผู้ถือบัตร K-SME Card ได้แก่ บัตร   K-SME Debit Card บัตร K-SME Credit Card และบัตร K-SME Express Cash รวมกว่า 50,000 ใบ โดยลูกค้าบัตร K-SME Card มียอดใช้จ่ายผ่านบัตร (Purchase) K-SME Debit Card เฉลี่ย 11,000 บาท/เดือน และ K-SME Credit Card เฉลี่ย 33,000 บาท/ เดือน และยอดกดเงินสด (Cash Advance) จาก K-SME Express Cash เฉลี่ย  26,000 บาท/เดือน สูงกว่าบัตรประเภทอื่นๆ ของธนาคารถึง 2 เท่า เพราะต้องนำมาใช้จ่ายในการหมุนเวียนเพื่อใช้ส่วนบุคคลและสำหรับการดำเนินธุรกิจ จึงมีความถี่ในการใช้บัตรที่มากกว่าบัตรประเภทอื่นๆ 
“สำหรับในไตรมาสนี้ ธนาคารได้จัดแคมเปญ ลุ้นรถ รวยทอง ทุกเดือน เป็นแคมเปญใหญ่สำหรับผู้ที่ใช้บริการ K-SME Card ทั้ง 3 บัตร สามารถรับสิทธิ์ลุ้นรางวัลเมื่อสมัครบัตร K-SME Card และใช้จ่ายหรือมียอดคงค้าง โดยมอบรางวัลทุกๆ เดือนทั้งรถกระบะรวม 6 คัน และทองคำรวม 600 เส้น รวม 606 รางวัล มูลค่ากว่า 6.7 ล้านบาทเพื่อให้ผู้ประกอบการได้รถยนต์ไว้ใช้งานและได้เงินทุนเพื่อเสริมสภาพคล่องให้แก่ธุรกิจ” นายปกรณ์ กล่าว
จากผลตอบรับจากลูกค้าและธนาคารยังออกแคมเปญอย่างต่อเนื่อง  ธนาคารจึงคาดว่าจะได้ยอดรวมบัตร K-SME Card เป็น 335,000ใบ แบ่งเป็นบัตรเดบิตกสิกรไทยเพื่อผู้ประกอบการ (K-SME Debit Card) จำนวน 200,000 ใบ บัตรเครดิตกสิกรไทยเพื่อผู้ประกอบการ (K-SME Credit Card) จำนวน 100,000 ใบ และสินเชื่อเงินสดทันใจกสิกรไทยเพื่อผู้ประกอบการ (K-SME Express Cash) จำนวน 35,000 ใบ